Nadobudnutie pozemkov do vlastníctva štátu na účely uskutočnenia významnej investície spojenej s výstavbou závodu na montáž automobilov  a automobilových súčiastok a modulov v Žiline 

Účelom predkladaného materiálu je prerokovanie a schválenie nadobudnutia pozemkov do vlastníctva štátu navrhovaným spôsobom z dôvodu realizácie významnej investície spojenej s výstavbou závodu na montáž automobilov  a automobilových súčiastok a modulov v Žiline.

Nadobudnutie pozemkov do vlastníctva štátu formou kúpy pozemkov prostredníctvom Slovenského pozemkového fondu (ďalej len „fond“) s následným uzavretím zmluvy o nájme pozemkov so spoločnosťami Govinvest I. a Govinvest II. na dobu 99 rokov s možnosťou predaja pozemkov nájomcovi  je spôsob získania vlastníctva, ktorý sa počas celého procesu vyznačuje svojou transparentnosťou. Zmluvné vzťahy uzavreté medzi existujúcimi (známymi) vlastníkmi a novým vlastníkom - fondom garantujú, že do týchto zmluvných vzťahov nebudú vstupovať z rôznych pohnútok tretie osoby s nejasne identifikovanými predstavami. Fond bude povinný rokovať s každým známym vlastníkom, ktorý o toto rokovanie prejaví záujem a bude ochotný rokovať. 

Zmluva o nájme, ktorú uzavrie fond so spoločnosťami Govinvest I. a Govinvest II., bude zohľadňovať nasledovné zásady:
a)	výlučné a neobmedzené právo užívania prenajatých pozemkov na účely realizácie významnej investície po celú dobu nájmu,
b)	prednostné právo na predĺženie nájmu na účely realizácie významnej investície po uplynutí doby nájmu alebo predkupné právo na kúpu pozemkov na účely realizácie významnej investície,
c)	právo nájomcu na prenechanie podnájmu prenajatých pozemkov alebo ich časti tretím osobám na účely realizácie významnej investície,
d)	obmedzenie prevodu prenajatých pozemkov na tretie osoby po celú dobu nájmu,
e)	vyznačiť skutočnosti vyplývajúce zo zmluvy o nájme do katastra nehnuteľností.

Navrhovaný spôsob nadobudnutia pozemkov do vlastníctva štátu je v súlade s uznesením vlády Slovenskej republiky č. 952 zo dňa 6. októbra 2004, ktorým vláda zrušila v pláne legislatívnych úloh na rok 2004 úlohu týkajúcu sa predloženia návrhu zákona o podmienkach prevodu poľnohospodárskych pozemkov z vlastníctva štátu na iné osoby, čím v situácii vykázaného deficitu cca 31 tisíc ha pozemkov vyjadrila zámer nepodporiť zvyšovanie požiadaviek na prevod pozemkov vo vlastníctve štátu na iné osoby z dôvodov uvedených priamo vo všobecne záväzných právnych predpisoch alebo z dôvodov ďalších potrieb štátu (verejný záujem).  

Nevyhnutným predpokladom tohto spôsobu riešenia je vládou schválený návrh Zásad, ktorými sa menia a dopĺňajú Zásady na uplatňovanie niektorých ustanovení zákona Národnej rady Slovenskej republiky č. 180/1995  Z.z. o niektorých opatreniach na usporiadanie vlastníctva k pozemkom uvedených v prílohe č. 1. Tento návrh zásad rozširuje dôvody získania pozemkov do vlastníctva štátu o ich získanie na účely uskutočnenia významnej investície a možnosť určiť ich cenu nielen podľa cenového predpisu,  ale aj na základe ceny schválenej uznesením vlády Slovenskej republiky.

Navrhovaný spôsob nadobudnutia pozemkov do vlastníctva štátu minimalizuje priestor na špekulácie s nehnuteľnosťami a vytvorenie precedensu, ktorý by v konečnom dôsledku mohol skončiť nadobudnutím pozemkov do vlastníctva štátu nevýhodným pre štát. 

Aj keď je tento spôsob v porovnaní s ostatnými možnými spôsobmi riešenia finančne náročnejší, z hľadiska časovej naliehavosti, čistoty právnych úkonov ako aj priechodnosti ho možno považovať za  výhodný.

Predkladaný návrh materiálu nemá dopad na zamestnanosť a na tvorbu pracovných miest.